Korvan tai lävistyksen venyttäminen
Sopiva korvalävistysten venytystahti on noin 1mm 6-8 viikossa tai hitaammin ja vähemmän. Hitaasti venytetty korvalehti pysyy varmemmin hyväkuntoisena ja iho ei kärsi repeämistä, verenvuodosta, kovista kivuista, pahasta turvotuksesta tai blow outeista. Korvaa venyttäessä liukasteena voi käyttää valkovaseliinia tai hajustamatonta, mautonta ja väriaineetonta liukuvoidetta.
Turvallisina venytyskorujen materiaaleina suosittelen vain titaania ja lasia. Molemmat materiaalit ovat turvallisia käyttää parantuvan ihon kanssa eivätkä kerää epäpuhtauksia. Laadukkaat silikoni-, luu- ja puukorut ovat hyviä materiaaleja parantuneisiin venytyksiin, mutta ne ovat venytysmateriaaleina huokoisia ja keräävät bakteereja. Akryyli on myrkyllinen ja huokoinen muovi joka sulaa ihon lämmön kanssa tekemisissä ollessaan. En suosittele sen käyttämistä venytysmateriaalina tai parantuneissa venytyksissä.
Korvan venyttäminen on helpointa saunan, lämpimän suihkun ja huolellisen pesun jälkeen iho antaa paremmin periksi. Pese korva sekä kädet huolellisesti ja varmista että koru on puhdas. Viiltävä kipu ja veren vuotaminen ovat merkkejä liian nopeasta venyttämisestä.
Iho ei veny aina samalla tavoin molemmissa korvissa, joten voi olla että toinen korva on toista hitaampi tai vaikeampi venymään. Jos uusi, isomman kokoinen koru ei mene paikoilleen suosiolle, anna venytykselle lisää aikaa palautua ennen uutta yritystä.
Kaikki lävistyskorut ovat aina henkilökohtaisia. Älä siis käytä jonkun jo käyttämiä venytyskoruja, tunneleita tai plugeja. Huomioithan myös, että venytetty korva ei aina palaudu pienistäkään venytyksistä normaaleiksi korvakorun kokoisiksi rei’iksi. Venyttämään lähtiessä olethan siis varma, että pysyvät kookkaammat reiät korvalehdissä ovat se juttu jonka haluat pitää.